Georg Riedel

**Georg Riedel** () var ein svensk musikar og komponist med tsjekkoslovakisk opphav, kjend som jazzmusikar og komponist for musikk til filmar og TV-seriar baserte på bøkene til Astrid Lindgren. 

## Liv og virke
Riedel vart fødd i Karlovy Vary i Tsjekkoslovakia og kom som flyktning til Sverige saman med foreldra då han var fire år gamal. Han  voks opp i Stockholm og studerte komposisjon og kontrabass ved Kungliga Musikhögskolan. Han fullførte aldri studia. Opphavleg byrja han å spele fiolin, men skifta til kontrabass då han oppdaga jazzen. I 1950-åra spela han mellom anna saman med Lars Gullin og Arne Domnérus i Nalen-bandet. Det var i denne perioden han byrja å komponere og arrangere sin eigen musikk, der han eksperimenterte med å blande dei ulike stilartane og gje musikken nye uttrykk.

På 1960-talet arbeidde han saman med den svenske jazzpianisten Jan Johansson og medverka som bassist på albuma *[[Jazz på svenska]]* og *[[Jazz på ryska]]*. Georg Riedel byrja òg å skrive musikk til ballettar på 1960-talet. 1 1967 skreiv han musikken til fjernsynsbaletten *Riedaighlia*. Denne vart løna med Prix Italia same året. Riedel har motteke fleire prisar og stipend.

Han har skrive musikk til Dizzy Gillespie og Clark Terry, og laga innspelingar i lag med mellom anna Stan Getz, Alice Babs, Monica Zetterlund og den svenske Radiojazzgruppen.

Etter at Jan Johansson døydde i 1968 tok Riedel over arbeidet hans med å komponere musikk til filmatiseringane av bøkene til Astrid Lindgren. Georg Riedel har òg sett musikk til barneviser av Lennart Hellsing og Barbro Lindgren, og han har skrive kjenningsmelodien til filmane om Alfons Åberg (Albert Åberg). Den mest kjende av barnemelodiane hans i Sverige er *[[Idas sommarvisa]]*, som har vorte ein klassikar.

Georg Riedel komponerte i 1978 *Nursery rhymes* til Filharmonins Brassensemble og Arne Domnérus Jazzgrupp. I 1981 vart hans *Concerto burlesco* framført av Arne Domnérus Septet, Norrköpings Symfoniorkester og han sjølv som solo saksofonist. Begge musikkstykka er døme på den frie bruken hans av ulike musikksjangrar.

Den musikalske breidda til Riedel spenner vidt. Utom jazzen, barnesongane, ballettane og musikk til over 50 filmar har kan skrive for kor og komponert kunstmusikk og kyrkjemusikk. Georg Riedel har òg tonesett dikt av mellom anna Karin Boye, Gunnar Ekelöf og Tomas Tranströmer og skrive musikk til opera og musikal.

I 2006 vart Georg Riedel portrettert i den svenske fjernsynsfilmen *Georg Riedel och det svenskaste som finns*.

## Utvald filmmusikk

Georg Riedel skreiv musikk til fleire filmar, mellom anna:

* 1988 - *Vid vägen*
* 1986 – *Alla vi barn i Bullerbyn*
* 1981 - *Tuppen*
* 1973 - *Emil och griseknoen*
* 1973 - *Smutsiga fingrar*
* 1970 - *Pippi Långstrump på de sju haven*
* 1969 – *Pippi Långstrump*
* 1967 – *Roseanna*
* 1966 – *Ormen*
* 1966 - *Nattlek*
* 1966 – *Yngsjömordet*
* 1965 - *Nattmara*
* 1965 - *Morianerna*
* 1964 – *491*
* 1964 - *Wild West Story*

## Prisar og stipend

* 2005 - Lars Gullin priset for den livslange innsatsen som jazzbassist
* 2005 - Alfvénpriset for arbeidet innan barnesongar
* 1997 - Thore Ehrling-stipendet
* 1997 - SKAP-stipendiet frå Föreningen Svenska Kompositörer Av Populärmusik
* 1976 - SKAP-stipendiet frå Föreningen Svenska Kompositörer Av Populärmusik

## Kjelder

**Denne artikkelen byggjer på «[[:da:Georg Riedel|Georg Riedel]]» henta frå [[:da:Forside|Wikipedia på dansk]] 28. mai 2007.*

## Bakgrunnsstoff

* Hugo Alfvénsällskapet: Komponisten Georg Riedel tilldelas Alfvénpriset 2005 
* Kabusa Konsthall: Jan Lundgren Georg Riedel